กรุงเทพประกันชีวิต พัฒนาไม่หยุดตอกย้ำศักยภาพด้วย 2 รางวัลใหญ่
กรุงเทพประกันชีวิต ขึ้นแท่น 1 ใน 3 บริษัทประกันชีวิตที่มีการบริหารงานดีเด่นประจำปี 2557 พร้อมรับ 2 รางวัลตัวแทนคุณภาพดีเด่น จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แสดงให้เห็นถึงศักยภาพอันมั่นคงขององค์กรทั้งด้านบริหารงาน และบุคลากร ในฐานะผู้นำในการสร้างความมั่นคงทางการเงินให้กับประชาชนทุกกลุ่ม
15 ก.ย. 2558

นายเชิดชู โสภณพนิช ประธานกรรมการ บริษัท กรุงเทพประกันชีวิต จำกัด (มหาชน) เปิดเผยว่า บริษัทประกันภัยที่มีการบริหารงานดีเด่น ประจำปี 2557 ในงานพิธีมอบรางวัลประกันภัยดีเด่นครบวงจร (Prime Minister’s Insurance Awards) ประจำปี 2558 จากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) รางวัลอันทรงเกียรตินี้มอบเพื่อประกาศเกียรติคุณผู้ประกอบการธุรกิจประกันภัยและผู้ประกอบวิชาชีพในธุรกิจประกันภัย และเพื่อส่งเสริมบทบาทของอุตสาหกรรมประกันภัยให้เป็นที่เชื่อถือศรัทธา เป็นที่ยอมรับของประชาชน โดยในปีนี้กรุงเทพประกันชีวิต ได้รับรางวัลดังกล่าว ในฐานะ 1 ใน 3 บริษัทประกันชีวิตทีมีการบริหารงานดีเด่นประจำปี 2557
รางวัลนี้ใช้หลักเกณฑ์ในการพิจารณาการบริหารงานของบริษัทประกันภัยในทุกด้าน ทั้งการปฏิบัติตามหลักการกำกับดูแลกิจการที่ดี และการบริหารจัดการระบบการคุ้มครองสิทธิประโยชน์ของผู้ที่เกี่ยวข้องกับการประกันภัย ซึ่งบริษัท กรุงเทพประกันชีวิต จำกัด (มหาชน) ดำเนินงานโดยยึดหลักธรรมาภิ-บาล ความโปร่งใส มีจริยธรรม ความซื่อสัตย์สุจริต และตรวจสอบได้ โดยในปี 2557 บริษัทรับรางวัลชมเชยองค์กรโปร่งใส ครั้งที่ 4 (NACC Integrity Awards) ซึ่งเป็นเกียรติยศในการดำเนินงานอย่างมีจริยธรรม จรรยาบรรณในการประกอบธุรกิจ จากสำนักงานคณะกรรมการป้องและปราบปรามการทุจริตแห่งชาติ
กรุงเทพประกันชีวิตยังพัฒนาความพร้อมด้านต่างๆ ทั้งภายในองค์กร และการสร้างความมั่นคงทางการเงิน โดยการวางแผนการเงินอย่างรอบด้านให้แก่ประชาชนทุกกลุ่ม โดยเน้นการสร้างคน และการพัฒนาบุคลากร รวมทั้งการยกระดับความสามารถในการบริการอย่างครบวงจร ในปี 2557 บริษัทได้เพิ่มการให้บริการศูนย์บริการประชาชนและพัฒนามาตรฐานในการให้บริการลูกค้า เพื่ออำนวยความสะดวกให้กับลูกค้า ผ่านช่องทางต่างๆ ทั้งคอลล์ เซ็นเตอร์ ศูนย์บริการครบวงจร และช่องทางออนไลน์
จนได้รับประกาศเกียรติคุณ ศูนย์รับเรื่องและแก้ไขปัญหาให้กับผู้บริโภคดีเด่น ของสำนักงานคณะกรรมการคุ้มครองผู้บริโภค (สคบ.) และสถาบันรับรองมาตรฐาน ไอเอสโอ (สรอ.)
บริษัทยังคงมุ่งหน้าพัฒนา “ตัวแทนประกันชีวิต” สู่การเป็น “ที่ปรึกษาการเงิน” เพื่อให้สามารถนำเสนอบริการการวางแผนการเงินอย่างครบวงจรแก่ผู้บริโภคได้อย่างเต็มที่ ในปีที่ผ่านมาบริษัทมีจำนวนที่ปรึกษาการเงิน 730 คน และเพิ่มขึ้นอย่างต่อเนื่อง อีกทั้งยังพัฒนาศักยภาพตัวแทนประกันชีวิต จนได้รับรางวัลตัวแทนคุณภาพดีเด่นแห่งชาติครั้งที่ 32 หรือ Thailand National Quality Awards (TNQA) จากสมาคมประกันชีวิตแห่งชาติ จำนวน 521 คน อีกทั้งมีตัวแทนที่ได้รับคัดเลือกใน รางวัลตัวแทนประกันชีวิตคุณภาพดีเด่น ประจำปี 2557 ภายในงานนี้ ได้แก่ “คุณประภาพร จาตุรทิศ และคุณสุวรรณี แจ่มสว่าง” นำมาซึ่งความยินดีและภาคภูมิใจให้แก่บริษัทเป็นอย่างยิ่ง
ทั้งนี้ บริษัทยังริเริ่มนวัตกรรมการให้บริการประชาชน พัฒนาผลิตภัณฑ์ใหม่ ปรับรูปแบบผลิตภัณฑ์ เพิ่มความคุ้มครองให้ครอบคลุม ตอบสนองการวางแผนชีวิตเพื่อประชาชนออกมาอย่างต่อเนื่อง เช่น การนำเสนอนวัตกรรมบำนาญ “บีแอลเอ พร้อมเกษียณ” เพื่อตอบโจทย์การวางแผนเกษียณในรูปแบบใหม่ๆ เป็นต้น
นอกจากนี้บริษัทยังส่งเสริมสังคมให้เป็นสุขขึ้นด้วยนโยบายความรับผิดชอบทางสังคม (CSR) ที่ช่วยพัฒนา ต่อยอดคุณภาพชีวิตของประชาชนทุกเพศ ทุกวัย ให้ครบทั้ง 6 ด้าน ได้แก่ การวางแผนการเงินเพื่อส่งเสริมความรู้ความเข้าใจแก่ประชาชน การส่งเสริมสุขภาพและกีฬา การสร้างจิตสำนึกรักสิ่งแวดล้อม การส่งเสริมสืบสานศิลปวัฒนธรรมไทย การสนับสนุนการศึกษาและการเรียนรู้ และการดูแลผู้สูงอายุ นี่คือก้าวแห่งความมุ่งมั่นของกรุงเทพประกันชีวิตที่ไม่เคยหยุด เพื่อการพัฒนาและเพื่อประชาชนทุกคน
ท้ายที่สุดรางวัลประกันภัยดีเด่นครบวงจร อันดับ 3 (Prime Minister’s Insurance Awards) จึงเป็นอีกหนึ่งในความภูมิใจของกรุงเทพประกันชีวิต ที่ทำให้บุคลากรทุกคนพร้อมจะทุ่มเทแรงกายแรงใจ พัฒนาคุณภาพการบริหารงานด้านต่างๆ รวมทั้งพัฒนาศักยภาพของตนเองต่อไป เพื่อความมั่นคงและมั่งคั่งของประชาชนอย่างแท้จริง